Бозий Натбий: КъБР-м Iэ зэрыщаIэтам ипкъ иткIэ «Урысей зэкъуэтыр» япэ итщ
ФокIадэм и 18-м ирагъэкIуэкIа хэхыныгъэхэм ятеухуауэ щытащ «Урысей зэкъуэт» партым и Къэбэрдей-Балъкъэр къудамэм и гъэзэщIакIуэ комитетым щекIуэкIа пресс-конференцыр. Республикэм и цIыхубэ хъыбарегъащIэ IуэхущIапIэхэм я лэжьакIуэхэр зыщIэупщIахэм жэуапхэр иритащ «Урысей зэкъуэт» партым и Совет Нэхъыщхьэм хэт, партым и Къэбэрдей-Балъкъэр щIыналъэ къудамэм и секретарь, КъБР-м и Парламентым и УнафэщIым и къуэдзэ Бозий Натбий.
Абы къызэхуэсахэм ягу къигъэкIыжащ 2003 гъэ лъандэрэ иджы япэу парламент хэхыныгъэхэр политикэ партхэм я спискэхэмкIи зы мандаткIэ Iэ щаIэт округхэм къыщагъэлъэгъуа кандидатхэм папщIи зэрырагъэкIуэкIар. Депутатхэм я мандатхэм папщIэ зэпеуащ кандидатхэм я спискэхэр езыгъэтха политикэ парт 14, апхуэдэу зы мандаткIэ Iэ щаIэт округхэм къыщагъэлъэгъуа кандидату мини 2,1-м нэблагъэ. Зы мандаткIэ Iэ щаIэт Къэбэрдей-Балъкъэр хэхыпIэ округ №14-м кандидату 8 щызэпеуащ.
Бозий Натбий зэрыжиIамкIэ, «Урысей зэкъуэтым» и кандидат Щхьэгуэш Адэлбий папщIэ Iэ зыIэтахэм я бжыгъэм тепщIыхьмэ, ар зы мандаткIэ Iэ щаIэт Къэбэрдей-Балъкъэр хэхыпIэ округ №14-м къыбгъэдэкIыу Уры-сей Федерацэм и Федеральнэ Зэхуэсым и Къэрал Думэм хагъэхьэн хуейщ.
Печонов Владилен.
